
Rūkykite

Metų pabaigoje „Maxima“ prekybos tinklai pradėjo vykdyti akcijas, kurių tikslas – nesibaigiančio sunkmečio laikotarpiu rasti galimybių pasipelnyti.

Štai skelbiama, kad „Maxima“ tramdo kainas savo sąskaita. Dėl to ji neva paaukoja du milijonus litų – milijoną spalį ir milijoną lapkritį. Kita reklama dar įdomesnė – „dėl gamintojų ketinimų kelti kainas, „Maxima“ nekelia kainų.“ Logiškai mąstant, kelti kainas dėl kažkieno ketinimų būtų absurdas. Aišku, „Maximos“ savininkų reikalas kiek pinigų jie išleidžia tokioms reklamoms, tačiau bandymai prisivilioti pirkėjus atrodant humaniškais, suprantančiais vartotojus primena vilko bandymus įlįsti į ėriuko kailį. Juolab, kai už deklaruojamo geraširdiškumo slypi grobuoniški interesai. Grobuoniškumas realizuojamas labai paprastai – žaidimai svoriais, sudedamosiomis dalimis, kokybe ir t.t. Dargi žaidžiama akcijomis, nuolaidomis, kortelėmis ir pan. Tokiame margumyne net ir nuolat nešiojančiam skaičiuotuvą pirkėjui susigaudyti būtų labai sudėtinga. 

Iš tiesų, ką sugeba „Maxima“ – tai sugeba apie viską pagalvoti dėl savęs. Daroma viskas, kad pirkėjas kuo dažniau užsuktų į prekybos centrus ir kuo daugiau juose paliktų pinigų. Štai ir praėjusį savaitgalį Kauno „Akropolyje“ buvo surengta žmonių pinigų iščiulpimo akcija „Jamam“. Nemaža dalis pirkėjų tik grįžę į namus ir atsivošėję nuo trankios muzikos, įkyrių skambių reklaminių frazių susiprato į kokias pinkles buvo įvilioti. Gi prekybininkai susižėrė ir gražaus pinigo, ir prasivalė sandėlius nuo apdulkėjusių senienų. Aišku, galima apkaltinti pirkėjus – patys kalti, kad leidžiasi taip kvailinami. Tačiau juk ne iš gero gyvenimo žmonės patiki galimu šansu apsipirkti pigiau.

Yra toks posakis – „rankų miklumas ir jokios apgavystės“. Tą „Maximos“ grupė taip pat puikiai įsisavinusi ir ne kartą pasinaudojusi įstatymo spragomis. Šių metų pradžioje, sumažinusi įstatinį kapitalą beveik 4 mlrd. litų ir sėkmingai išsimokėjusi dividendus, po to vėl jį nutarė padidinti. Valdžia eilinį kartą atsižvelgė į stambaus verslo interesus ir sumažino dividendų apmokestinimą 5 procentiniais punktais – taip „Maxima“ grupės akcininkai į biudžetą nesumokėjo 200 mln. litų. Valdantieji toliau virkauja, kad biudžete nėra pinigų, vadinama parlamentinė opozicija tyli, „Maxima“ akcininkai trina rankas dėl dar labiau prisipildžiusių pinigais kišenių. Gi didžioji dalis visuomenės lieka prie suskilusios geldos.

Ir dar vienas pastebėjimas. Kuomet visas civilizuotas pasaulis kovoja su rūkymo daroma žala, ant Vilniaus „Akropolio“ durų kabo malonus prašymas: „Mielieji, prašome rūkyti tam skirtose vietose. Iš anksto dėkojame“. Po tokio malonaus kreipimosi belieka tik nueiti į „Maximą“ nusipirkti cigarečių. Rūkykite, mielieji, „Maximos“ naudai. 

